宋才夫解官作此送之
作者：李流謙
朝代：宋

paragraphs: 與君異姓如兄弟，鴈塔相携有名字。
西來山城始傾蓋，北去塞垣仍握臂。
渥洼來者天馬駒，八鸞六轡供皇輿。
朝觴瑶池夕玄圃，豈願地下粒與芻。
三年妙旨發徽軫，飽聽村村人說尹。
政成通籍天上去，綠髮斑衣歸侍省。
茜袍頳萼春怡融，堂上老人雙頰紅。
渾家拜舞上翁壽，盡捲春風入樽酒。